Tomáš, Erik, minister práce, sociálnych vecí a rodiny SR (2023-11-22):
Ďakujem veľmi pekne. Dovoľte, aby som sa na záver krátko vyjadril, opäť musím najprv naplniť určité technikálie, prečo sa vyjadrujem iba na úvod a na záver, robím to presne tak isto, ako to robil pán Matovič a ostatní ministri alebo väčšina ministrov za predchádzajúcej vlády, takže postupujem úplne tak isto. Prečo nesedím na mieste navrhovateľa stále, nesedím tu len v prípade, keď hovoria predstavitelia OĽANO, lebo naozaj chcem predísť akémukoľvek konfliktu a aby som sa nechal takto urážať osobne, priamo z očí do očí, naozaj takú kultúru si ja, a som rád, že aj väčšina pléna, neželá, ale napĺňam tú literu rokovacieho poriadku, že som teda v pléne a snažím sa počúvať, pokiaľ je to možné. Ešte jedna technikália smerom k pánovi Galkovi, ja naozaj už sa pánom Galkom nechcem viac zaoberať, on má asi nejakú voodoo bábiku doma a musí ju do nej pichať, akože ja voodoo bábika a on do nej pichá neviem čo, čo sa mu také hrozné stalo, že neustále si vyberá mňa na to, aby ma urážal, ale človek ako on ma uraziť nemôže. Ale budem slušný, pán Galko, nebojte sa, pritom vy dobre viete, že ja keby som začal a spomenul vašu minulosť, tak fú, tu by sme mali, to by sme mali asi na pol hodinu. Ale som rád, nechcete to úplne priznať, lebo vy sa tak snažíte tváriť chlapsky, ale som rád, že medzi riadkami som pochopil, dúfam, že správne, že ste to včera trochu prehnali, s tým organizovaním protestov pred domami politikov sa naozaj má skončiť, ani ja pred vaším domom by som nič nikdy neorganizoval, odsudzujem aj rakvu pred domom Igora Matoviča. A len takú jednu citáciu si dovolím, lebo vy ste použili jednu vetu, a to tak teraz poukážem na ten váš charakter trochu, lebo vy ste tu citovali jednu vetu, kde som vraj ja vlastne mal vyzývať na násilie, že, tak vám to bolo prečítané, že, Igor, teda pardon, už si vás mýlim s pánom Matovičom, vidíte. Pán Galko prečítal toto, že som napísal: „Rana do Matovičovho nosa je pre mnohých zadosťučinením.“ No tak keď takto jednu vetu prečíta z môjho facebooku, tak asi áno, tak to môže tak pôsobiť, že som vyzýval na násilie. A teraz počúvajte celú myšlienku a urobte si teda obraz o pánovi Galkovi. Celá myšlienka znela: „Rana do Matovičovho nosa je pre mnohých zadosťučinením, do politiky však nepatrí ani cirkus, ani násilie. Slovensko potrebuje konečne pokoj a normálne riadenie štátu.“ Toto bola celá myšlienka. Takže on prečíta tú prvú vetu a v princípe celá tá myšlienka bola o tom, že násilie do politiky nepatrí, pán Pollák, ja vás poprosím, myslím si, že je to každému inteligentnému jasné. Takže toto je taký obraz o pánovi Galkovi, ale ja sa naozaj pánom Galkom už nechcem zaoberať, on sa mne venuje stále, neustále sa ma pokúša urážať, on si myslí, že tým niečo nejakým spôsobom zmení alebo sa ma dotkne, nech sa páči, toto je spôsob vašej politiky. Ja som sa už rozhodol, lebo už som veľa súbojov v politike zažil, mimochodom aj s pánom Matovičom, takže tie reči o tom zbabelstve (povedané so smiechom), ja s pánom Matovičom v priamych súbojoch v priamych prenosoch som si toho toľko zažil, že reči o zbabelstve fakt nie sú namieste. Len hovorím, nebudem podporovať tú vašu „kultúru", nekultúru, s ktorou ste tu prišli. Mimochodom, keď už hovoríte o tých volebných podvodoch, tak vlastne vy ste tu vďaka volebnému podvodu. Takto to je, takto to je, čísla v rómskych osadách, a to, pán Tankó, vôbec nič nebude proti Rómom, rómske čísla v rómskych osadách sú proste nadštandardné a teraz môžme si položiť rečnícku otázku. Či naozaj všetkých Rómov nadchol program OĽANO, a teda pán Matovič je pre nich novodobý Ježiš Kristus, ako poznamenal jeden mladý Róm, alebo mnohí Rómovia uverili tomu, že dostanú vyplatené 500 eur za účasť vo voľbách. Tak si povedzme, čo je správne. Podľa mňa bé, bé je správne. Ale ani slovíčkom si, pán Tankó, nedovolím urážať Rómov alebo niečo podobné, vážim si každý hlas, ctím si každý hlas, ale zoberte si, čo robí váš stranícky predseda, čo povedal v týchto posledných dňoch, podľa neho sú na Slovensku debilné okresy, ktoré debilne volili, a dokonca, že je tu milión absolútne hlúpych voličov. A keďže pravdepodobne mal na mysli voličov vládnej koalície a naozaj vládna koalícia má veľa voličov spomedzi dôchodcov, tak asi myslel týchto. Asi myslel týchto. A toto je veľmi, veľmi smutné. Toto je veľmi smutné. Čiže toto správanie, pán Galko, pán Matovič, ja nikdy už nebudem podporovať. Nikdy. Sa pozrite na seba, čo robíte. Tak možno by ste mohli skúsiť robiť niečo pre ľudí. Hovoríte, že vlastne, hovoríte, že vlastne vy ste zabezpečili to, že, lebo idem už k podstate, že vy ste zabezpečili to, že teraz tí seniori dostanú tých 300 eur, že to je vďaka vášmu tlaku. Ja len mám jednu takú otázku, že keď teda pán Matovič tvrdí, že v rozpočte na tento rok je dosť peňazí aj na vyplatenie 13. dôchodku vo výške priemerného dôchodku, a keď on ešte v minulom roku ako minister financií kreoval ten rozpočet, tak potom nerozumiem, prečo to v tom rozpočte nebolo a nebolo to vyplatené, však vy ste to mohli ako vláda urobiť a vyplatiť. Tieto vaše nezmysly, čo tu tárate, a ešte hovoríte ako o nejakom podvode z našej strany, to sa naozaj nedá počúvať. Ale sedím tu, trpezlivo tu znášam všetky tieto vaše nezmysly, všetky tieto rany, všetky tieto osobné útoky na moju osobu a vy si fakt myslíte, že zmeníte za dva dni názor seniorov? Že oni zabudli na bývalú vládu? Na hnutie OĽANO? No nezabudli. Nezabudli a nezabudnú. Nezabudnú a ja pevne verím, že nezabudnú. A ešte keď majú počúvať od pána Matoviča, že sú hlupáci alebo dokonca debili, no tak o to viac. Pretože ja na rozdiel od vás si seniorov vážim, pretože keby nebolo seniorov, tak tu nemáme pomaly ani, ani po čom chodiť. Oni budovali tento štát, oni budovali túto spoločnosť a ja sa ich stále zastanem, stále! A nezaslúžia si to od vás! Nezaslúžia! A to si fakt myslíte, že tými rečami, pretože pán Matovič sa rozhodol kandidovať, ale ja jeho kandidatúru nebudem oznamovať, nech to urobí sám, až sa to Slovensko dozvie, tak to všetci spadnú z nôh, že kvôli tomu tu budeme počúvať tieto vaše, pardon za výraz, táraniny? Alebo že dôchodcovia tomu uveria? Takže ešte raz, milí seniori, fakty. Ešte raz a naposledy, nebudem už zdržiavať, Matovič a spol. pre vás seniorov neurobil vôbec nič, okrem možno motivačného bonusu za vakcíny, alebo za to, že sa dáte zaočkovať. Nič viac. Matovič a spol. v roku 2020 po nástupe do vlády zrušil 13. dôchodok vo výške priemerného dôchodku a na tri roky zmrazil minimálny dôchodok. Toto urobil Matovič. Výsledkom tohto kroku Matoviča a spol. je, že vás, milí seniori, tento Matovič a spol. okradol o jednu a pol miliardu eur. Toto je tá hlavná zlodejina, toto je tá vaša zlodejina. A nechal vás, milí seniori, živoriť v tých najhorších časoch, keď inflácia sa vyšplhala nad dvojciferné čísla, keď sme tu mali dva roky po sebe asi historicky najvyššiu infláciu. Zavreli ste si oči a uši, kašľali ste na tých dôchodcov a ešte ten bývalý slávny predseda parlamentu Boris Kollár povedal na stretnutí s predstaviteľmi JDS, že nič vám nedáme, lebo aj tak iba 1 % seniorov nás volí. Takto ste sa vy arogantne správali k seniorom, takto. A toto divadlo, že (povedané so smiechom), že toto vám má niekto, prepáčte za výraz, zožrať? To si teda veľmi podceňujete seniorov. Veľmi podceňujete seniorov. A zopakujem to ešte raz. Ešte horšie, ešte horšie je to, že ste ich nechali živoriť, je to, že vyzerá to tak, že kvôli vašim nezodpovedným rozhodnutiam mohlo tisícky seniorov zbytočne zomrieť. Vy ma tu môžte konfrontovať, že čo to tu hovorím, ale na to je odborná analýza, ktorá o tom hovorí, že oproti dánskemu modelu zomrelo 20-tisíc ľudí a z nich väčšina seniorov. Ale ja vás, pán Galko, aspoň nebudem posielať do basy, nie. Orgány činné v trestnom konaní nech to vyšetria a buď za to niekto je, alebo nie je zodpovedný. Ale som zvedavý, ako budete chodiť vy po ulici, ako sa pozriete do očí tým pozostalým ľuďom a ako sa pozriete seniorom do očí, lebo vy, vy normálne, pán Galko, kreujete môj osobný program, že ja sa vlastne bojím chodiť po ulici po Stupave. (Reakcia z pléna.) Však chodím, však chodím do takej dobrej krčmy, vy ju poznáte, tankové pivečko tam dávajú, choďte sa spýtať Tóna Hrnka, chodím po Stupave úplne v pohode a vy to dobre viete. Nechajte ma, tú voodoo bábiku si tam pichajte doma (povedané so smiechom) do mňa tie, tie špendlíky, ale vôbec ma nezaujímate, pán Galko, vôbec nie, lebo ja mám kopec roboty. A preto fakty, poďme k tomu, o čom to tu je. O čom sa tu dnes bavíme? Toto je jednoduchý zákon, že kvôli tomu, že Matovič tu štyri roky vypláca len sociálnu dávku, ktorú nazýva 13. dôchodkom, pretože ten skutočný 13. dôchodok v roku 2020 zrušil a našťastie prišla táto vláda, že ešte môže zachytiť ten posledný, ten posledný malý 13. dôchodok od Matoviča, tak ešte ideme pridať. Ešte toto stihneme urobiť. A netvrdím to ja, že nie je možné vyplatiť že dôchodok vo výške 13. dôchodku, teda 13. dôchodok vo výške priemerného dôchodku v tomto roku, ale tvrdí to generálny riaditeľ Sociálnej poisťovne, ktorý je nominantom Matovičovej vlády. Ten stál na tej tlačovej besede a ja už som aj pánovi Jakabovi, napriek tomu, že je z OĽANO, ale je slušný, včera jasne vysvetlil, že prečo to nie je možné. Ale jednorazový príspevok je možné poslať. Je možné poslať. Debatovali sme o tom v dvoch kolách, nakoniec sa podarilo vybojovať pre seniorov 300 eur jednorazový rovnaký príspevok a dostanú ho všetci, seniori, invalidi, vdovy, predčasní dôchodcovia, takto to bude 13. dôchodok, ten Matovičov, naposledy, ktorý seniori videli, zvyšujeme tak, že 13. dôchodok vlastne bude vo výške od 350 do 600 eur. Tí s tými najnižšími dôchodkami vrátane tých invalidov a tých vdovcov dostanú už tento rok 600 eur. Takto sa správa sociálna vláda. Toto ľudia chceli a toto sme im sľúbili. A 13. dôchodok vo výške priemerného dôchodku dostanú najrýchlejšie, ako to bude možné, teda na budúci rok. Nie pred voľbami, nie v rámci kampane, už na budúci rok. A kým tu my budeme, kým tu budem ja, Robert Fico, Jano Richter, Peter Pellegrini, naši poslanci všetci aj vrátane SNS, dovtedy ten priemerný dôchodok alebo 13. dôchodok vo výške priemerného dôchodku bude. Je to náš hodnotový prístup! My sme predsa o tom 13. dôchodku hovorili aj v opozícii a keď to tak jednoducho poviem, táto výkladná skriňa našej politiky získala 38 %. A teraz vecne k tomu rodičovskému dôchodku. Ja už som o tom včera hovoril. Milé KDH, fakt ďakujem pekne za vecné poznámky, lebo je to hodnotový súboj, ale vy dobre viete, že rodičovský dôchodok pôvodne vznikol ešte vo vodách KDH, myslím, Vladimír Palko to vtedy objavil a začal s tým. Nepresadil to, keď bol vo vláde, aj preto asi je už na politickom dôchodku, a potom si ho osvojil Milan Krajniak. A on s ním prišiel, on ho pretlačil. Dokonca do ústavy. No ale kde je teraz Milan Krajniak? Milan Krajniak a SME RODINA majú 2 %. Proste je koniec. To hovorím len slušne, že jednoducho voliči odmietli celú tú politiku SME RODINA a možno aj vrátane rodičovského dôchodku. A ja len hovorím, že rodičovský dôchodok, páni, ale teraz naozaj ešte raz, hodnotovo som vám to včera vysvetľoval, my si myslíme, alebo teda vy si myslíte, že rodičovský dôchodok je lepšia pomoc dôchodcom, že v dôchodkoch by mala byť zohľadnená aj výchova dieťaťa. To je váš hodnotový prístup. A hovoríte o tom, že koľko, o koľko prídu vlastne najmä tie viacpočetné rodiny a podobne, používate naschvál tie extrémne prípady. Ale ja ako kresťanov sa vás chcem spýtať, a čo tí seniori, ktorí nemajú deti? Čo tí seniori, ktorým zomreli deti? Čo tí seniori, ktorí majú zdravotne ťažko postihnuté deti, ktoré nemôžu pracovať? Ale ja sa o tom s vami nehádam. Ja len hovorím, že všetko má svoje za aj proti. Ale ako som povedal, vládna koalícia, celá vládna koalícia považuje za lepšie riešenie 13. dôchodok vo výške priemerného dôchodku a to preto, lebo na rozdiel od rodičovského dôchodku 13. dôchodok vo výške priemerného dôchodku dostane každý senior bez ohľadu na to, či má alebo nemá deti. Áno, oproti súčasnému stavu tým viacdetným rodinám o niečo ubudne, ale zase tí, čo mali nulu kvôli rodičovskému dôchodku, tí dostanú ten 13. dôchodok a tým sa polepší. (Reakcia z pléna.) A štatisti... pani poslankyňa, však ja vás poprosím, však nerušil som ja vás, takže, ja viem, je to hodnotový, ja na vás, ja vôbec vás nejak nijakým spôsobom tu neočierňujem ani niečo podobné, len hovorím, ten hodnotový spor tu je, hovoríme, že 13. dôchodok je lepší, lebo je pre všetkých. A máme to vyrátané, že 80 % všetkých poberateľov dôchodkov si tým naším 13. dôchodkom, v ktorom už bude včlenený aj ten rodičovský dôchodok, lebo neberiem z neho ani jeden jediný cent, polepší alebo minimálne zostane na tej istej úrovni ako dnes, vyše 80 %. Čiže vždy ostane, vždy pri každej zmene ostane nejaká menšia skupina možno ukrivdená, keď to tak nazvem, ale tento prístup ocenilo 38 % voličov. Jednoducho teraz máme na to mandát a my sme im to povedali, sľúbili a ideme to doručiť. To je všetko. To je všetko. Pokiaľ vy budete mať 38 %, no tak možno prídete s nejakým iným riešením. Pán kolega, nedá sa nastaviť, ako ináč vylepšíte ten rodičovský dôchodok? On hovorí, však dobre, ten, vy hovoríte, priznávate, sám ste priznali, že ten rodičovský dôchodok nie je úplne dokonalý, avšak poďme ho vylepšiť. No ako ho vylepšíte? Povedzte, ako ho vylepšíte? Nevylepšíte ho, pán kolega. Pán Hlina, ešte posledná poznámka k vám, lebo naozaj videli ste, sedel som, ste vtipný, v niektorých okamihoch ste, naozaj akože uznám, že ste vtipný, zaujali ste. Opäť ste používali aj vy naschvál ten prípad s tými viac deťmi, ten extrémny, aby ste robili rozdiel, pritom opäť sa aj vás opýtam, to vám nie je ľúto tých rodičov, čo deti nemajú, alebo tých seniorov, čo si tvrdo odpracovali tú robotu, lebo ja považujem dôchodcovskú dávku za odmenu za prácu. Jasné, že treba rodinám pomôcť, áno, ale inak. Napríklad poďme sa pozrieť na to, že vieme dobre, že vtedy je znížený vymeriavací základ počas materskej dovolenky a odvádza sa menej za tých ľudí, čo sú na materskej. Tak poďme to možno zmeniť. Ale rodičovský dôchodok neplnil túto funkciu. Neplnil. A viacerí, vy ste pravičiari, tu hovoríte o tom, že sa tu rozhadzujú peniaze a tak ďalej. Pán Hajko, no ale však ten rodičovský dôchodok tým, že je nastavený tak, ako je, a vy viete, ako je nastavený, že síce dieťa odvedie rodičom, ale im sa, tým deťom sa dôchodok vypočítava, ako keby neodvádzali. Čiže oni dajú 1,5 %, ich vymeriavací základ ostane rovnaký a ich dôchodky, ich dôchodkov sa to teda nedotkne. A čo sa stáva, pán Hajko? No vzniká diera v Sociálnej poisťovni. V tomto roku 282 mil., budúci rok už 315 mil. eur. Neudržateľný stav dlhodobo. Aj Európska komisia už kričí. Takže nemôže sa kritizovať len tak, že jedni hovoria málo, druhí, že veľa a rozbíjate peniaze. Druhí hovoríte, že rodičovský dôchodok treba zachovať. Asi keď sa na to pozrieme racionálne, nie je možné, aby popri sebe pôsobili 13. dôchodok vo výške priemerného dôchodku aj celý rodičovský dôchodok. Ak áno, pán Hajko, tak potom musí minister financií doručiť na ministerstvo práce nových, ďalších 440 mil. eur. Tak čo od nás chcete? Chcete, aby sme teda aj presadzovali vlastné opatrenia, ale zároveň boli šetrní ako-tak k tomu rozpočtu, alebo ho rovno zruinovali? Čiže zase vy staviate týchto ľudí pred nejakú Sofiinu voľbu alebo štvete proti sebe skupiny seniorov, ktorí majú alebo nemajú deti. Nie je to zodpovedná politika. Ešte raz, strana HLAS a strana SMER získali obrovské percentá vo voľbách. A SNS tiež podporuje tento projekt 13. dôchodku. Takže 13. dôchodok proste musíme tým ľuďom dať. Však viete čo už tento, pardon, budem slušný, pán Matovič jak tu jančí, jak skáče, že to neni v tomto roku, prečo to neni v tomto roku? Ten človek, ktorý im to zobral, tým ľuďom, a štyri roky na nich kašľal. Čiže mám rád odbornú debatu a vždy tu budem sedieť, pokiaľ budete vystupovať slušne, ako ste aj, aj hovorili viacerí z vás, ale nebudem predsa tu sekundovať pánovi Matovičovi alebo pánovi Galkovi, keď osobne uráža. No prečo by som tu sedel? Načo to je dobré? Myslíte, že im to neviem vrátiť? Veď ma viacerí poznáte ako diskutéra. Ja pána Galka za tri minúty dám tak do laty ako slovne, že uvidíte. Ale načo by som to robil? Ja nechcem konflikt. Už som aj ja starší, už som nejaký deň v politike. Dobre, pán Galko, dobre, kľud, zase tie vaše ramená, bože, obrovské, čo máte, jémine. (Reakcie z pléna.) Neuveriteľné. No však, bože. Však ako veď dobre, tak ma, jáj, však už kľud, dobre, však sme susedia zo Stupavy, kľud, kľud, dobre, nevykrikujte, dobre. No pán Hli... uzavriem to vami, že či mi uveríte, alebo nie, lebo ste tu mali takú poznámku k tej Jednote dôchodcov na Slovensku, že ten snem bol zorganizovaný tak, aby to sedelo. No nie, pracovný snem bol zorganizovaný dávno a ja už som mal odmietnuť túto účasť. Rokovalo sa včera nie na základe môjho rozhodnutia, ale parlamentu, lebo chceli prejsť aspoň jedno prvé čítanie, aby proste, veď čo, dokedy sme boli? Do pol desiatej? Prosím vás pekne. A potom som si povedal, že keď stíham medzi prvým a druhým čítaním, lebo druhé čítanie bolo o druhej, preto ma zastúpil pán štátny tajomník, tak som tam išiel, viete prečo? Lebo stále si hovorím, že dokedy budete chodiť medzi ľudí a nebudete sa báť chodiť medzi ľudí, tak dovtedy môžete byť politikom. Akonáhle sa budete báť chodiť do ulíc a medzi ľudí, vtedy už v politike radšej skončite. A nerobte si srandu naozaj, pán Hlina, lebo ste tu mali, fakt ste boli vtipný, len niekedy ujdete, lebo začali ste si robiť srandu z tých seniorov, čo deti nemajú. Bacha na to. Naozaj to sú veľmi citlivé prípady. Ale vás chcem v dobrom upozorniť. Čiže nebolo to kvôli JDS, ja som rád, že som bol, že som stihol aj parlament, aj som stihol vystúpiť na pracovnom sneme JDS a hovorím vám, veľmi oceňujú, že ešte dostanú seniori 300 eur v tomto, v tomto roku a veľmi oceňujú, že dostanú 13. dôchodok. Mimochodom Jednota dôchodcov na Slovensku bola podobne ako strana HLAS aj SMER, nepodporila rodičovský dôchodok. Dokonca aj odborná obec. Takže toto je naozaj na odbornú debatu, na nič iné, a preto ja vás chcem v mene všetkých seniorov poprosiť, už ste sa všetci tu vyrozprávali, myslím teda skôr to OĽANO, lebo tie, tie ostatné pripomienky boli naozaj vecné, zoberte ten prštek ctený a stlačte, lebo ja pevne verím, že napokon tento náš návrh získa absolútnu väčšinu, respektíve takú väčšinu, že väčšina z vás to proste podporí. Ja vás v mene seniorov o to prosím. Ďakujem veľmi pekne.